Europa-Parlamentets afgørelse

af 10. april 2002

Europa-Parlamentets afgørelse om decharge til Det Europæiske Institut til Forbedring af Leve- og Arbejdsvilkårene for regnskabsåret 2000

(2002/450/EF)

EUROPA-PARLAMENTET,

- der henviser til Revisionsrettens beretning om regnskabet for og forvaltningen af Det Europæiske Institut til Forbedring af Leve- og Arbejdsvilkårene for regnskabsåret, der afsluttedes pr. 31. december 2000, med instituttets svar(1)(C5-0126/2002),

- der henviser til Rådets henstilling af 5. marts 2002 (C5-0122/2002),

- der henviser til EF-traktatens artikel 276,

- der henviser til forretningsordenens artikel 93 og bilag V,

- der henviser til betænkning fra Budgetkontroludvalget (A5-0101/2002),

A. der henviser til, at Det Europæiske Institut til Forbedring af Leve- og Arbejdsvilkårene (Dublin-Instituttet) varetager sine opgaver med at bidrage til planlægning og tilvejebringelse af bedre livs- og arbejdsvilkår gennem foranstaltninger til udvikling og udbredelse af viden, der skal fremme denne udvikling ved at fokusere på seks forskningsprioriteter på mellemlang sigt: ansættelsespraksis, inddragelse af arbejdstagerne, lige muligheder, social samhørighed, sundhed og velfærd og bæredygtig udvikling,

B. der henviser til, at Udvalget om Beskæftigelse og Sociale Anliggender på grundlag af adfærdskodeksen af 14. juli 1998 er ansvarlig for kontrollen med Dublin-Instituttet, som i 2000 modtog støtte på 14,7 mio. EUR,

C. der henviser til, at Parlamentet den 4. april 2001(2) har givet instituttets bestyrelse decharge for gennemførelsen af dets budget for regnskabsåret 1999 og i den forbindelse:

- opfordrede instituttet til, at der blev gennemført en ekstern evaluering, hvori det skulle fastslås, hvorledes de vigtigste interesserede parter vurderer instituttet, og hvilke følger instituttets aktiviteter har

- opfordrede instituttet til at forelægge en handlingsplan inden udgangen af 2001

- krævede en evaluering af det eksisterende samarbejde mellem Det Europæiske Institut til Forbedring af Leve- og Arbejdsvilkårene og Det Europæiske Arbejdsmiljøagentur og en analyse af fordelene og ulemperne ved en sammenlægning af institutterne,

D. der henviser til, at Revisionsretten har fået rimelig sikkerhed for, at regnskabet for det regnskabsår, der afsluttedes pr. 31. december 2000, er rigtigt, og at de underliggende transaktioner som helhed betragtet er lovlige og formelt rigtige,

1. tager følgende tal for regnskabet for Det Europæiske Institut til Forbedring af Leve- og Arbejdsvilkårene til efterretning:

Regnskabsåret 2000

>TABELPOSITION>

Dublin-Instituttet

2. er foruroliget over omfanget af de midler, der er blevet fremført fra 2000 til 2001, og som beløb sig til 3,6 mio. EUR eller 25 % af de indgående forpligtelser på 14,4 mio. EUR;

3. henstiller, at instituttet sørger for et bedre tilsyn med gennemførelsen af budgettet, i hvilken forbindelse målsætningen må være, at fremførsler og bortfald af midler begrænses til et mindstemål, og at situationen, hvor store bevillingsbeløb ikke anvendes, bringes til ophør; noterer sig oprettelsen af et databaseret planlægnings-/kontrolsystem, forbedret planlægning af licitationsprocedurerne og ændringer i tidsplanen for bestyrelsens møde (fra november til oktober), hvorunder det godkender det årlige arbejdsprogram;

4. tager svarene fra instituttet til efterretning med hensyn til Revisionsrettens bemærkninger til manglerne i forbindelse med det anvendte regnskabssystem; glæder sig over, at der oprettes et hensigtsmæssigt databaseret system (systemet EXACT), for så vidt angår førelse af de almindelige hovedregnskaber; opfordrer instituttet til at sørge for, at alle mangler er blevet afhjulpet inden decharge for 2001;

5. beklager, at instituttet i 2000 fortsat har gjort overdreven brug af forskudskassen, således at 18 % af alle betalinger i 2000 blev foretaget via forskudskassen;

6. glæder sig over afslutningen af vurderingen af personalet for den toårige periode, der slutter den 31. december 2001, hvori der anvendes bedømmelsesrapporter ved næsten alle vurderinger; udtrykker tilfredshed med, at instituttet har anvendt Kommissionens "bedømmelseshåndbog" og forbedret forvaltnings- og informationssystemer vedrørende personalet i 2001;

Ekstern evaluering

7. konstaterer, at bestyrelsen i marts 2000 bestilte en ekstern vurderingsrapport, som vil blive behandlet af bestyrelsen på mødet i marts 2002; kræver, at der øjeblikkeligt vedtages en handlingsplan for gennemførelse af henstillingerne i rapporten, og anmoder om, at der forelægges Parlamentet en kopi af rapporten og handlingsplanen;

Parlamentet

8. pålægger sine ansvarlige udvalg at genbehandle arbejdsfordelingen mellem Det Europæiske Institut til Forbedring af Leve- og Arbejdsvilkårene og Det Europæiske Arbejdsmiljøagentur, for så vidt angår spørgsmål om sikkerhed og sundhed, for at undgå overlapning af arbejdet og for at fremme synergier mellem deres aktiviteter;

9. konstaterer, at de færreste decentraliserede agenturer på indeværende tidspunkt er genstand for individuelle dechargeprocedurer i Parlamentet; opfordrer Kommissionen til at forelægge forslag til en revision af retsgrundlagene for alle agenturer med henblik på anvendelse af princippet om individuelle dechargeprocedurer for alle decentraliserede agenturer;

10. glæder sig over den indsats, som Udvalget om Beskæftigelse og Sociale Anliggender har gjort for at forelægge forslag til en revision af de nuværende retningslinjer for samarbejdet mellem de udvalg, der er ansvarlige for de decentraliserede agenturer; mener, at revisionen af retningslinjerne bør være koncentreret om følgende aspekter:

- garanti for hensigtsmæssige kontrolmekanismer i de ansvarlige udvalg

- garanti for gennemskuelighed i budgetproceduren

- styrkelse af den gensidige informationspligt

- garanti for klar adskillelse af beføjelser mellem de berørte udvalg;

Afgørelse om decharge

11. meddeler på grundlag af Revisionsrettens beretning bestyrelsen for Det Europæiske Institut til Forbedring af Leve- og Arbejdsvilkårene decharge for gennemførelsen af instituttets budget for regnskabsåret 2000;

12. pålægger sin formand at sende denne afgørelse til bestyrelsen for Det Europæiske Institut til Forbedring af Leve- og Arbejdsvilkårene, Rådet, Kommissionen og Revisionsretten og sørge for, at den offentliggøres i De Europæiske Fællesskabers Tidende (L-udgaven).

Julian Priestley

Generalsekretær

Pat Cox

Formand

(1) EFT C 372 af 28.12.2001, s. 53.

(2) EFT L 160 af 15.6.2001, s. 32.